2. ปัจจัยความเสี่ยง

ปัจจัยความเสี่ยงที่อาจจะเกิดขึ้น และมีผลกระทบต่อการดำเนินงานของบริษัท สามารถสรุปได้ดังนี้

1. ความเสี่ยงด้านธุรกิจ

1.1. ความเสี่ยงจากความผันผวนของเศรษฐกิจและการเมือง

เนื่องจากเศรษฐกิจไทยได้รับผลกระทบจากปัจจัยเสี่ยงทั้งภายในและภายนอกประเทศ
ทั้งจากทิศทางของราคาน้ำมัน สินค้าโภคภัณฑ์ วัสดุก่อสร้างและอัตราดอกเบี้ย
ทั้งนี้ปัจจัยการเปลี่ยนแปลงทางการเมืองภายในประเทศยังส่งผลกระทบต่อโครงการก่อสร้างภาครัฐ
และภาคเอกชน รวมทั้งประสิทธิภาพการเบิกจ่ายงบประมาณ และความเชื่อมั่นของภาคเอกชน ดังนั้น
เพื่อเป็นการกระจายรายได้และไม่พึ่งพิง ธุรกิจหลัก ได้แก่ ธุรกิจรับเหมาก่อสร้างเพียงอย่างเดียว
บริษัทได้ขยายงานไปทางด้านธุรกิจพัฒนาอสังหาริมทรัพย์อีกทางหนึ่ง

2.  ความเสี่ยงจากการแข่งขัน

ผู้ประกอบการยังอยู่ในภาวะเป็นผู้ถูกเลือกจากผู้ว่าจ้าง ผู้ประกอบการมีจำนวนมาก
การแข่งขันจึงอยู่ในเกณฑ์ที่สูง เกิดความเสี่ยงในการที่จะหารายได้ในขณะที่เมื่อได้รับงานแล้ว
การจัดการทางด้านก่อสร้างยังมีปัจจัยเสี่ยงที่จะทำให้งานไม่บรรลุตามเป้าหมายที่กำหนดไว้ในสัญญา
ซึ่งเกิดจากปัจจัยหลายประการ อย่างไรก็ตาม บริษัทได้กำหนดแนวทางที่จะลดความเสี่ยงดังกล่าว
โดยกำหนดให้มีหน่วยงานที่ดูแลรับผิดชอบเกี่ยวกับการจัดหางาน
โดยวิธีเข้าร่วมประกวดราคาหรือเจรจาต่อรอง
ซึ่งจะช่วยให้บริษัทมีผลการดำเนินงานและรายได้ที่สม่ำเสมอ
และมีการติดตามควบคุมต้นทุนให้เป็นไปตามแผนที่บริษัทกำหนด

3.  ความเสี่ยงจากภัยพิบัติ

ในช่วงปลายปี 2554 ที่ผ่านมานี้ ประเทศไทยได้รับผลกระทบจากอุทกภัยหลายพื้นที่และบางพื้นที่

ได้รับความเสียหายเป็นระยะเวลาหลายเดือน
โครงการก่อสร้างของบริษัทฯหลายโครงการได้รับผลกระทบมากน้อยต่างกันไปตามแต่ละพื้นที่
ไม่ว่าจะเป็นผลกระทบทั้งทางตรงหรือทางอ้อม
วัสดุก่อสร้างขาดแคลนโรงงานของผู้ผลิตวัสดุอุปกรณ์หลายแห่งจมน้ำ
การคมนาคมไม่สะดวกต่อการจัดส่งสินค้า เป็นต้น บริษัทฯได้กำหนดแนวทางที่จะลดความเสี่ยง
ดังกล่าว มีการสร้างแนวทางกั้นน้ำ
และกำหนดให้แต่ละโครงการมีผู้ดูแลและเฝ้าระวังอย่างใกล้ชิดเพื่อจำกัดความเสียหายที่เกิดขึ้นตลอด
24 ชั่วโมง

นอกจากนี้บริษัทฯได้จัดส่งทีมงานเพื่อช่วยเหลือกลุ่มลูกค้าที่ได้รับผลกระทบจากอุทกภัยดังกล่าวด้วย

  2. ความเสี่ยงด้านปฏิบัติการ

  2.1. ความเสี่ยงจากการได้รับงานใหม่และดำเนินงานตามสัญญา

  รายได้ส่วนใหญ่ของบริษัทมาจากการรับเหมาก่อสร้าง
  ซึ่งบริษัทจะเป็นผู้รับเหมางานจากภาครัฐและภาคเอกชนทั้งในลักษณะของการรับเหมาหลักหรือรับเหมาช่วง
  ทั้งนี้ปริมาณงานที่ได้รับจะขึ้นอยู่กับภาวะเศรษฐกิจ การแข่งขัน ราคา เป็นต้น
  การคาดการณ์ว่าบริษัทจะได้รับงานใหม่หรือไม่ หรือเมื่อใดนั้น
  จึงมีความคลาดเคลื่อนเนื่องจากแต่ละงานที่จะได้รับจะใช้เวลาในการประมูลงาน
  พร้อมทั้งขั้นตอนการคัดเลือกผู้รับเหมาที่นานและซับซ้อน ดังนั้น
  ผลการดำเนินงานของบริษัทจึงผันผวนไปตามจังหวะเวลาที่ได้รับงานตามสัญญาใหม่
  จำนวนรายได้ที่บริษัทรับรู้จะแตกต่างกันโดยขึ้นอยู่กับมูลค่าโครงการที่ได้รับ
  ระยะเวลาก่อสร้างของโครงการ และขั้นตอนงานก่อสร้าง
  รวมถึงปัญหาการส่งมอบพื้นที่ก่อสร้างของเจ้าของงาน
  บริษัทได้กำหนดแนวทางที่จะลดความเสี่ยงดังกล่าว
  โดยกำหนดให้มีหน่วยงานดูแลรับผิดชอบเกี่ยวกับการจัดหางาน
  คณะกรรมการบริหารก่อสร้างเพื่อวางแผน ตัดสินใจ
  และแก้ไขปัญหาตลอดระยะเวลาการดำเนินงานตามสัญญา

2.  ความเสี่ยงจากการเปลี่ยนแปลงของราคาวัสดุก่อสร้าง

  การเปลี่ยนแปลงของราคาวัสดุก่อสร้างเป็นปัจจัยที่มีผลกระทบโดยตรงต่อต้นทุนของโครงการ
  ซึ่งบริษัทมีมาตรการและแนวทางป้องกันตลอดจนการดูแลอย่างใกล้ชิด อาทิ
  บริษัทมีมาตรการในการพยายามลดความผันผวนของราคาวัสดุโดยอาจใช้วิธีการซื้อในปริมาณมากหรือซื้อด้วยเงินสดเพื่อที่จะได้รับส่วนลด
  เป็นต้น

3.  ความเสี่ยงในการพึ่งพาวิศวกร

  ธุรกิจรับเหมาก่อสร้างเป็นธุรกิจที่ต้องอาศัยความรู้
  ความสามารถของบุคลากรโดยเฉพาะอย่างยิ่งในระดับผู้อำนวยการโครงการ ผู้จัดการโครงการ
  และวิศวกรผู้ควบคุมงาน
  ที่มีความสามารถในการควบคุมงานและบริหารโครงการให้ประสบความสำเร็จ
  การสูญเสียวิศวกรที่มีคุณภาพย่อมส่งผลกระทบต่อความสามารถในการรับงานและผลการดำเนินงานของบริษัทในอนาคตได้
  ดังนั้น บริษัทจึงมีนโยบายการบริหารและพัฒนาคุณภาพบุคลากร
  โดยการให้ผลตอบแทนอย่างเหมาะสมเพื่อลดความสูญเสีย
  รวมถึงการสนับสนุนให้บุคคลเหล่านี้ได้เข้ารับการอบรมเพิ่มเติม
  เพื่อรักษาบุคลากรเหล่านี้ให้ทำงานกับบริษัทให้นานที่สุด

  2.4. ความเสี่ยงจากความล่าช้าของโครงการ

  ปัจจัยที่มีผลกระทบต่อความล่าช้าเกิดจาก 2 ปัจจัยหลัก ได้แก่

  2.4.1. ความล่าช้าที่เป็นผลมาจากเจ้าของโครงการ ผู้ออกแบบ หรือผู้ควบคุมงาน
  บริษัทมีความเสี่ยงในการแบกรับภาระค่าใช้จ่ายที่เพิ่มขึ้นของโครงการ เช่น ค่าแรงงาน ค่าโสหุ้ย
  เป็นต้น ซึ่งบริษัทอาจสามารถเรียกเก็บค่าใช้จ่ายส่วนเพิ่มได้บางส่วน อย่างไรก็ตาม
  ผลกระทบดังกล่าวสามารถถูกจำกัดได้โดยการทำสัญญาที่รัดกุมระหว่างบริษัทและเจ้าของงาน

  2.4.2. ความล่าช้าของโครงการเนื่องจากความล่าช้าในการทำงานของบริษัท
  บริษัทมีความเสี่ยงที่จะถูกเจ้าของโครงการเรียกเก็บค่าความเสียหายจากงานล่าช้า
  บริษัทป้องกันความเสี่ยงด้วยการพัฒนาบุคลากรด้านการจัดการ
  โดยเฉพาะอย่างยิ่งในตำแหน่งผู้จัดการโครงการ
  ให้มีการติดตามและควบคุมการทำงานของทีมงานและผู้รับเหมา
  โดยบริษัทมีการประชุมติดตามความคืบหน้าของโครงการอย่างใกล้ชิด
  เพื่อให้หน่วยงานก่อสร้างรายงานปัญหาที่เกิดขึ้นและร่วมกันหาวิธีการแก้ไขปัญหาได้อย่างทันเหตุการณ์

3. ความเสี่ยงด้านการเงิน

  3.1 ความเสี่ยงจากการไม่ได้รับชำระหนี้ค่าก่อสร้างจากผู้ว่าจ้าง
  อันเนื่องจากการที่ผู้ว่าจ้างประสบปัญหาทางด้านการเงิน ขาดสภาพคล่อง
  หรือจากการที่ผู้ว่าจ้างไม่พอใจในงานก่อสร้าง
  บริษัทได้ตระหนักถึงความเสี่ยงดังกล่าวจึงมีการพิจารณารับงานก่อสร้างจากผู้ว่าจ้างที่มีศักยภาพหรือมีความน่าเชื่อถือหรือมีฐานะทางการเงินที่ดี

3.2 ความเสี่ยงทางด้านเงินทุนหมุนเวียน
บริษัทได้กำหนดแนวทางป้องกันความเสี่ยงที่จะเกิดจากการขาดสภาพคล่อง โดยมีการจัดทำแผนงาน
การจัดหาแหล่งทุนและประเภทสินเชื่อให้สอดคล้องในแต่ละโครงการ
รวมทั้งการจัดเก็บรายได้เพื่อมิให้บริษัทขาดสภาพคล่อง

3.3 ความเสี่ยงจากการไม่สามารถจ่ายเงินปันผลในปี 2554 ณ วันที่ 31 ธันวาคม 2554
บริษัทมีกำไรจากผลประกอบการประจำปี 2554 เท่ากับ 12.44 ล้านบาท
แต่ยังมีขาดทุนสะสมจำนวน 71.42 ล้านบาท
ทำให้บริษัทไม่สามารถจ่ายเงินปันผลให้กับผู้ถือหุ้นได้ตามกฎหมาย
และผู้ถือหุ้นมีความเสี่ยงที่จะไม่ได้รับเงินปันผลตามนโยบายการจ่ายเงินปันผลที่กำหนดไว้

4. ความเสี่ยงด้านธุรกิจอสังหาริมทรัพย์

บริษัทฯ ได้เริ่มขยายงานไปทางด้านธุรกิจพัฒนาอสังหาริมทรัพย์
โดยมีโครงการแรกเป็นอาคารชุดเพื่อการอยู่อาศัย 8 ชั้น ภายใต้ชื่อ โครงการ FOCUS ON
SALADAENG ถนนศาลาแดง เขตบางรัก กรุงเทพมหานคร และเริ่มรับรู้รายได้เมื่อไตรมาสที่ 4
ของปี 2554 เป็นต้นไป

สำหรับความเสี่ยงด้านธุรกิจอสังหาริมทรัพย์ ได้แก่

1.  ความเสี่ยงจากการจัดหาที่ดิน: บริษัทฯ จะเลือกซื้อที่ดินที่มีศักยภาพในการพัฒนา
    โดยเลือกที่ดินในราคาที่เหมาะสม สำหรับการพัฒนาโครงการประเภทอาคารชุด
    และจะเลือกทำเลที่อยู่ใจกลางเมือง โดยยึดตามเส้นทางรถไฟฟ้าบีทีเอส
    และรถไฟฟ้าใต้ดินเป็นหลัก
    ทั้งนี้บริษัทฯจะมีความเสี่ยงจากการไม่สามารถหาที่ดินในย่านดังกล่าวมาพัฒนาโครงการได้
    บริษัทฯได้ลดความเสี่ยงดังกล่าวด้วยการมีเครือข่ายนายหน้าสรรหาที่ดินในทำเลที่มีศักยภาพหลายราย
    โดยบริษัทฯได้เตรียมพัฒนาโครงการอาคารชุดแห่งที่ 2 บนที่ดินย่านสุขุมวิท ซอย 2
    คาดว่าจะเริ่มพัฒนาได้ในช่วงปลายปี 2555

2.  ความเสี่ยงจากการปรับเปลี่ยนกฎระเบียบข้อบังคับ
    หรือกฎหมายที่เกี่ยวกับธุรกิจอสังหาริมทรัพย์: บริษัทฯ ดำเนินธุรกิจอสังหาริมทรัพย์ที่อยู่อาศัย
    ภายใต้ระเบียบ ข้อบังคับหรือกฎหมายต่างๆ
    ที่เกี่ยวข้องทำให้เกิดความเสี่ยงจากการปรับเปลี่ยนกฎระเบียบ ข้อบังคับต่างๆ ในอนาคต เช่น
    การถูกจำกัดประโยชน์ในการใช้พื้นที่ในการก่อสร้างอาคารบางประเภท เขตจำกัดความสูง
    ระยะถอยร่นของอาคาร รวมทั้งปัญหาพิพาทแนวเขตที่ดินกับเจ้าของที่ดินข้างเคียง
    ตลอดจนปัญหาการร้องเรียนระหว่างการก่อสร้าง หรือปัญหา อันเกิดจากการแก้ไขกฎหมาย
    ประกาศ และข้อกำหนดต่างๆ ของทางราชการที่มีผลบังคับใช้ในระหว่างที่บริษัทฯ ถือครองที่ดิน
    แต่อยู่ระหว่างการเตรียมงานเพื่อขออนุญาตต่อหน่วยงานที่เกี่ยวข้อง บริษัทฯ
    มีแนวทางลดความเสี่ยง โดยก่อนที่จะเริ่มพัฒนาโครงการอสังหาริมทรัพย์
    จะต้องมีการตรวจสอบข้อจำกัดกฎหมาย และข้อบังคับต่างๆ
    ของหน่วยงานที่เกี่ยวข้องในด้านการใช้ประโยชน์ที่ดินว่ามีข้อควบคุมใดๆ
    บ้างที่มีผลต่อแนวทางการพัฒนาบนที่ดินแปลงนั้นๆ

3.  ความเสี่ยงจากการมีสินค้าคงเหลือ: บริษัทฯ
    จะกำหนดจำนวนยูนิตที่ต้องการพัฒนาในแต่ละโครงการให้ตอบสนองกับความต้องการของกลุ่มลูกค้าเป้าหมาย
    โดยประมาณการยอดขายจะได้มาจากส่วนงานขายและการตลาด
    ซึ่งติดตามภาวะตลาดอย่างใกล้ชิด อย่างไรก็ดี หากภาวะเศรษฐกิจไม่เอื้ออำนวย
    อาจส่งผลกระทบให้ยอดขายไม่เป็นไปตามประมาณการ
    ทำให้อาจมีจำนวนยูนิตที่สร้างเสร็จเหลือขายในบางขณะ บริษัทฯ
    ได้ลดความเสี่ยงจากการมีสินค้าคงเหลือ
    โดยมุ่งเน้นการออกแบบและพัฒนาโครงการอาคารชุดให้ตรงกับความต้องการของกลุ่มลูกค้าเป้าหมายภายใต้ราคาที่เหมาะสม